CELEX: 32014D0768
Language: hu
Date: 2014-10-30 00:00:00
Title: 2014/768/EU: A Bizottság végrehajtási határozata ( 2014. október 30. ) az ásványolaj- és gázfinomítókban alkalmazott integrált kibocsátáskezelési technikákkal kapcsolatos jelentéstétel céljából a tagállamok által a 2010/75/EU európai parlamenti és tanácsi irányelv értelmében benyújtandó információk típusának és formátumának, valamint a jelentéstétel gyakoriságának a meghatározásáról (az értesítés a C(2014) 7517. számú dokumentummal történt)  EGT-vonatkozású szöveg

1.11.2014   
            
            
               HU
            
            
               Az Európai Unió Hivatalos Lapja
            
            
               L 315/15
            
         A BIZOTTSÁG VÉGREHAJTÁSI HATÁROZATA
   (2014. október 30.)
   az ásványolaj- és gázfinomítókban alkalmazott integrált kibocsátáskezelési technikákkal kapcsolatos jelentéstétel céljából a tagállamok által a 2010/75/EU európai parlamenti és tanácsi irányelv értelmében benyújtandó információk típusának és formátumának, valamint a jelentéstétel gyakoriságának a meghatározásáról
   
      
         (az értesítés a C(2014) 7517. számú dokumentummal történt)
      
   
   (EGT-vonatkozású szöveg)
   
      (2014/768/EU)
   
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az ipari kibocsátásokról (a környezetszennyezés integrált megelőzéséről és csökkentéséről) szóló, 2010. november 24-i 2010/75/EU európai parlamenti és tanácsi irányelvre (1) és különösen annak 72. cikke (2) bekezdésére,
   mivel:
   
               (1)
            
            
               A 2014/738/EU bizottsági végrehajtási határozat (2) az ásványolaj- és gázfinomítás tekintetében következtetéseket fogalmaz meg az elérhető legjobb technikákkal kapcsolatban (BAT-következtetések). A határozatban rögzített 57. és 58. BAT-következtetés értelmében a tagállamok integrált kibocsátáskezelési technikákat alkalmazhatnak bizonyos technológiai egységekben a nitrogén-oxidok (NOx) és a kén-dioxid (SO2) kibocsátása kapcsán.
            
         
               (2)
            
            
               Az ásványolaj- és gázfinomítók jelentős mennyiségű szennyező anyagot, különösen kén-dioxidot és nitrogén-dioxidokat bocsátanak ki a levegőbe. Ha a finomítók esetében integrált kibocsátáskezelési technika kerülne alkalmazásra, azt meghatározó tényezőnek lehetne tekinteni a környezeti teljesítmény megállapítása szempontjából.
            
         
               (3)
            
            
               Olyan egyedi jelentéstételi követelményeket szükséges meghatározni, amelyek alapján a Bizottság fel tudja mérni az 57. és az 58. BAT-következtetésben foglaltak megfelelő alkalmazását, azaz ellenőrizni tudja, hogy egy adott integrált kibocsátáskezelési technika kialakítása, bevezetése és működtetése a környezeti teljesítmény szempontjából ugyanolyan eredményre vezet-e, mint az említett BAT-következtetésekben foglalt elvek.
            
         
               (4)
            
            
               Indokolt meghatározni azoknak az információknak a típusát, amelyeket a tagállamoknak az 57. és 58. BAT-következtetésekben ismertetett integrált kibocsátáskezelési technikák alkalmazása kapcsán be kell nyújtaniuk; az információk között szerepeljenek az alkalmazott technikák kialakításának jelentősebb jellemzői, valamint a kapcsolódó kibocsátási határértékeknek, a monitoringrendszernek és az eredményeknek a leírása.
            
         
               (5)
            
            
               A 2010/75/EU irányelv 72. cikkének (1) bekezdése értelmében a tagállamoknak elektronikus formátumban kell rendelkezésre bocsátaniuk az elérhető legjobb technikák alkalmazásával kapcsolatos információkat. A tagállamok által közölt adatok következetessége és egységessége érdekében a tagállami jelentéseket az Európai Környezetvédelmi Ügynökség közreműködésével a Bizottság által külön erre a célra kidolgozott elektronikus bejelentési űrlapon kell benyújtani.
            
         
               (6)
            
            
               Az e határozatban előírt intézkedések összhangban vannak a 2010/75/EU irányelv 75. cikkének (1) bekezdése alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   Tagállami jelentéstétel
   (1)   A tagállamok a Bizottság rendelkezésére bocsátják a 2014/738/EU végrehajtási határozattal elfogadott 57. és 58. BAT-következtetés szerinti integrált kibocsátáskezelési technikák alkalmazásával kapcsolatos információkat.
   Az első albekezdésben említett információkat a 2017-es, 2018-as és 2019-es év vonatkozásában, a mellékletben foglaltaknak megfelelően kell megadni. A levegőbe kibocsátott nitrogén-oxidok (NOx) és kén-dioxid (SO2) tekintetében az 57. és 58. BAT-következtetés szerinti integrált kibocsátáskezelési technikák hatálya alá tartozó ásványolaj- és gázfinomítók mindegyike vonatkozásában meg kell adni a szóban forgó információkat.
   (2)   Az (1) bekezdésben említett információkat legkésőbb 2020. szeptember 30-ig be kell nyújtani a Bizottságnak, mégpedig az erre a célra rendelkezésre bocsátott elektronikus bejelentő űrlap használatával.
   2. cikk
   Címzettek
   Ennek a határozatnak a tagállamok a címzettjei.
   
      Kelt Brüsszelben, 2014. október 30-án.
      
         
            a Bizottság részéről
         
         Janez POTOČNIK
         
            a Bizottság tagja
         
      
   
   
      (1)  HL L 334., 2010.12.17., 17. o.
   
   
      (2)  Az ipari kibocsátásokról szóló 2010/75/EU európai parlamenti és tanácsi irányelv szerinti elérhető legjobb technikákkal (BAT) kapcsolatos következtetéseknek az ásványolaj- és gázfinomítás tekintetében történő meghatározásáról szóló, 2014. október 9-i 2014/738/EU bizottsági végrehajtási határozat (HL L 307., 2014.10.28., 38. o.).
   
      MELLÉKLET
      Az ásványolaj- és gázfinomítókban alkalmazott integrált kibocsátáskezelési technikákra vonatkozóan a Bizottságnak továbbítandó információk köre
      1.   Általános információk
      
      
               
                  1.1.
               
               
                  A létesítmény referenciaszáma: a létesítmény egyedi azonosítója a 2010/75/EU irányelv alkalmazásában.
               
            
               
                  1.2.
               
               
                  A létesítmény megnevezése.
               
            
               
                  1.3.
               
               
                  Az üzemeltető neve.
               
            
               
                  1.4.
               
               
                  A létesítmény címe: utca, postai irányítószám, helység és ország.
               
            2.   Az integrált kibocsátáskezelési technikák hatókörével és az alkalmazandó kibocsátási határértékekkel kapcsolatos információk
      
      
               
                  2.1.
               
               
                  A NOx és a SO2 vonatkozású integrált kibocsátáskezelési technikák hatókörébe tartozó égető- és technológiai egységek felsorolása és leírása, különös tekintettel az alábbi adatokra:
                  
                              a)
                           
                           
                              az egység típusa (égető, fluidizációs katalitikus krakkoló, hulladékgáz kéntartalmát visszanyerő egység);
                           
                        
                              b)
                           
                           
                              névleges bemenő hőteljesítmény (égetőegységek esetében);
                           
                        
                              c)
                           
                           
                              tüzelőanyag(ok) típusa (égetőegységek esetében);
                           
                        
                              d)
                           
                           
                              annak megjelölése, hogy új vagy meglévő-e az egység;
                           
                        
                              e)
                           
                           
                              a jelentéstételi időszakon belül végrehajtott lényeges, például az üzemelést vagy a tüzelőanyag-használatot érintő, strukturális változtatások, amelyek a BAT-hoz kapcsolódó kibocsátási szintekre (BAT-AEL) is kihatottak.
                           
                        
            
               
                  2.2.
               
               
                  Az integrált kibocsátáskezelési technikák kapcsán a NOx és a SO2 kibocsátására megállapított határértékek, az alábbiak részletezésével:
                  
                              a)
                           
                           
                              az értékek, egységek, átlagolási időszakok és a referenciafeltételek;
                           
                        
                              b)
                           
                           
                              a határértékek meghatározásához a 2014/738/EU végrehajtási határozat szerinti elérhető legjobb technikákkal (BAT) kapcsolatos következtetésekben meghatározott 57. és 58. BAT alapján választott módszer;
                           
                        
                              c)
                           
                           
                              az 57. és az 58. BAT-következtetés kapcsán figyelembe vett kibocsátáskoncentrációk értéke az egyes egységek esetében, a BAT-AEL vonatkozó értékeivel, illetve a hulladékgáz kéntartalmát visszanyerő egységek esetében az elérhető legjobb technikákhoz kapcsolódó környezetvédelmi teljesítményszintek (BAT-AEPL) értékével összevetve;
                           
                        
                              d)
                           
                           
                              az egyes egységek tekintetében súlyozó tényezőként alkalmazott füstgázáramlási sebesség (vagy egyéb tényezők) és a tényezők meghatározásának módja;
                           
                        
                              e)
                           
                           
                              a határértékek megállapításához használt egyéb elemek vagy tényezők.
                           
                        
            3.   A monitoringrendszerre vonatkozó információk
      
      
               
                  3.1.
               
               
                  A kibocsátásnak az integrált kibocsátáskezelési technikák szerinti meghatározásához alkalmazott monitoringrendszer leírása.
               
            
               
                  3.2.
               
               
                  A mért és számított paramétereknek, a mérési módszerek típusának (közvetlen, közvetett) és a számítási tényezőknek az ismertetése (indokolással együtt), valamint a monitoring gyakorisága.
               
            4.   Információk a monitoringból származó eredményekkel kapcsolatban
      
      Áttekintés a monitoring eredményeiről annak tanúsítására, hogy az 57., illetve az 58. BAT-következtetésben előírt, vonatkozó BAT-AEL-ek teljesültek, azaz a tényleges kibocsátás szintje a BAT-AEL és a BAT-AEPL szintjeinek az egyes egységekre alkalmazott értékével megegyezik, illetve annál alacsonyabb, legalább az alábbi adatok feltüntetésével:
      
                  a)
               
               
                  a kibocsátás átlagos koncentrációja az összes érintett egységet tekintve (mg/Nm3 mértékegységben, egy adott év havi átlagait alapul véve);
               
            
                  b)
               
               
                  az összkibocsátás havi mennyisége az összes érintett egységet tekintve (tonna/hónapban megadva);
               
            
                  c)
               
               
                  a kibocsátás átlagos koncentrációja egységekre lebontva (mg/Nm3 mértékegységben, egy adott év havi átlagait alapul véve);
               
            
                  d)
               
               
                  a füstgáz áramlási sebessége egységek szerint megadva (Nm3/óra mértékegységben, egy adott év havi átlagait alapul véve).